תן ביס נמכרת לחברת Takeaway.com ההולנדית תמורת 157 מיליון דולר. הסכם המכירה בין החברות נחתם הלילה.
Takeaway.com היא חברה הולנדית עם פעילות גלובלית, המתמחה בהזמנות אוכל אונליין בכ-33 אלף מסעדות. החברה פועלת ב-11 מדינות באירופה ובווייטנאם. מניות Takeaway.com נסחרות בבורסה של אמסטרדם בשווי של יותר מ-2.6 מיליארד דולר.
חברת תן ביס נותנת פתרונות הסעדה לאלפי חברות וארגונים בפריסה ארצית, וכן אתר אינטרנט ואפליקציית הזמנת אוכל מאלפי מסעדות. המותג נהפך במרוצת השנים למזוהה עם קהילת עובדי ענף ההיי-טק.
השירות של תן ביס מאפשר למעסיקים לחלק לעובדים את כרטיסי הארוחות, ובמסעדות המכבדות את הכרטיסים מוצבים מסופים ייעודיים לקריאתם. במעמד התשלום על הארוחה, מעבירים את הכרטיס במסוף. עובדים שמעדיפים שהאוכל יגיע אליהם למשרד, יכולים להזמין את הארוחה באתר של תן ביס, ולשלם באמצעות הכרטיס.
בתן ביס הסבירו את ההתעניינות בהם בשל הטכנולוגיה של החברה. "תן ביס מוערכת כיום כחברת הטכנולוגיה עם הפעילות הרחבה בישראל, ועתה קיבלה את ההכרה בהיותה חברה חדשנית ודינמית, המיישרת קו עם המותגים המובילים בעולם ומספקת חווית מותג ברמה בינלאומית", אומרים בחברה.
תמיר כרמל, שייסד את החברה בשנת 2000, ללא כל גיוס כספי, צירף את קרן הפרייבט אקוויטי TA מבוסטון כשותפה לפני שנתיים, שכעת מממשת את חלקה.
"הרכישה תחזק את ההובלה הטכנולוגית של Takeaway.com למינוף פעילותה בתחום ה-B2B (שירותים לעסקים, ה"ק) בשווקים שבהם היא פועלת, ותאפשר לתן ביס לספק ערך מוסף גבוה יותר ללקוחותיה בישראל, תוך הרחבת השקעותיה ופעילותה בשוק הישראלי", אומרים בחברה.
לפי הערכות בענף, תעשייה זו מגלגלת כ-4 מיליארד שקל בשנה (לא כולל מע"מ). כ–4,000 חברות משתמשות בשירותי כרטיסי הסעדה, ובהן יותר מ–900 אלף עובדים. רוב ההכנסות של חברות כרטיסי ההסעדה מגיעה מתעשיית ההיי־טק — שם הכרטיסים נטענים בנדיבות, שאר ההכנסות מגיעות מחברות במגזר הפיננסי או בשירות המדינה. לפי הערכות, העלות הממוצעת לארוחה המשולמת בכרטיסים היא כ–38 שקל.
תן ביס הודיעה כי בעקבות הרכישה החברה תגייס בקרוב עשרות עובדים נוספים, וכי החברה תשדרג את מחלקת הפיתוח שלה למרכז חדשנות טכנולוגי בינלאומי, עם התמחות בפתרונות מתקדמים לחברות וארגונים.
כרמל אמר כי הוא "גאה בצוות המצוין של תן ביס, שלאורך 18 שנים נבנתה והתפתחה לחברה מדהימה המעסיקה מעל 150 עובדים. ההכרה בתן ביס כאחד המותגים האהובים והחזקים בישראל מניעה אותנו להמשיך ולהשקיע בכדי לשרת את לקוחותינו באופן המיטבי. החיבור עם Takeaway.com יאפשר לנו להציע מגוון שירותים נוספים וחוויה משופרת ללקוחות שמזמינים אוכל אונליין בישראל".
יורג גרביג, סמנכ"ל התפעול של Takeaway.com, מסר כי "תן ביס בנתה פלטפורמה דיגיטלית אטרקטיבית להזמנות אוכל אונליין. העסקה תאפשר לנו להציע שירותים בתחום ה-B2B בשווקים בהם אנו פועלים, כתוספת ליכולות המצוינות שלנו בתחום ה-B2C (מעסק ללקוח, ה"ק). אנחנו נרגשים לקבל בברכה את צוות תן ביס לשורות קבוצת Takeaway.com".
בימים אלה בודקת הרשות להגבלים את נושא העמלות בכרטיסי ההסעדה, בטענה כי מדובר בדואופול. הבדיקה החלה בעקבות תלונה של המשנה לראש עיריית תל אביב, ארנון גלעדי, לממונה על ההגבלים העסקיים, מיכל הלפרין, במכתב שבו ביקש את התערבות הרשות.
הפנייה נעשתה לאחר שבלשכתו התקבלו פניות רבות של עסקים בתחום המזון על עמלות הסליקה המוגזמות, לאור מצבן הפיננסי הקשה של המסעדות בתל אביב. לטענת בעלי המסעדות, "העמלה אינה פרופורציונלית ומקשה עוד יותר על הישרדותן של המסעדות".